রেডরোড কণ্ডের ৭ দিন পর নড়েচড়ে বসল পুলিস। কেন সেদিন সকালে আটকানো যায়নি দ্রুত গতির গাড়ি, সেনিয়ে বিদ্যাসাগর ট্রাফিক গার্ডের কাছে তলব করা হল রিপোর্ট। তবে এঘটনায় এখনও অস্পষ্ট বেশকিছু প্রশ্নের উত্তর। বায়ুসেনা কর্মীকে পিষে দেওয়ার সময় অডিতে কজন ছিল? অডি না স্কোডা? কোন গাড়িতে ছিল শানু ও জনি ? পুলিস বলছে, সেদিন অডিতে সাম্বিয়ার সঙ্গেই ছিল জনি ও শানুও। কিসের ভিত্তিতে এমন দাবি করছে পুলিস?
 ওয়েব ডেস্ক: রেডরোড কণ্ডের ৭ দিন পর নড়েচড়ে বসল পুলিস। কেন সেদিন সকালে আটকানো যায়নি দ্রুত গতির গাড়ি, সেনিয়ে বিদ্যাসাগর ট্রাফিক গার্ডের কাছে তলব করা হল রিপোর্ট। তবে এঘটনায় এখনও অস্পষ্ট বেশকিছু প্রশ্নের উত্তর। বায়ুসেনা কর্মীকে পিষে দেওয়ার সময় অডিতে কজন ছিল? অডি না স্কোডা? কোন গাড়িতে ছিল শানু ও জনি ? পুলিস বলছে, সেদিন অডিতে সাম্বিয়ার সঙ্গেই ছিল জনি ও শানুও। কিসের ভিত্তিতে এমন দাবি করছে পুলিস? রেডরোডকাণ্ডের জট  খুলতে ৩ অভিযুক্তকে নিয়ে সেদিনের ঘটনার পুনর্নির্মান করবে পুলিস। ধোঁয়াশা মূলত  দুটো প্রশ্ন ঘিরে। দুর্ঘটনার দিন কটি গাড়ি ছিল? সাম্বিয়ার সঙ্গে অডিতে কজন ছিল? বুধবার ভোরে দুর্ঘটনার পরই সেনার তরফে দাবি করা হয় অডিতে চালক ছাড়া আর কেউ ছিল না। প্রত্যক্ষদর্শী সেনা কর্মীরা পুলিসকে  জানান, দুর্ঘটনার পর গাড়ি থেকে  নীল জ্যাকেট পরা একজনকে নেমে যেতে দেখেন তাঁরা। ওই ব্যক্তির চেহারার সঙ্গে সংবাদমাধ্যমে প্রকাশিত সাম্বিয়ার চেহারার মিল আছে। সেনাকর্মীদের দাবির সঙ্গে একমত সৈয়দ বাবা মাজারের কাছে কর্তব্যরত পুলিস কর্মীও।  সেদিন এখানেই প্রথম গার্ডরেল ভাঙে অডি গাড়িটি। চালকের সঙ্গে বচসা বেধে যায় ওই পুলিস কর্মীর। তিনিও সেদিন গাড়িতে অন্য কাউকে দেখেন নি।  ঘটনার ঠিক পরে রেডরোডে গিয়ে নগরপালও অডিতে একজনের থাকার কথাই বলেছিলেন। কিন্তু, সময় গড়াতেই ভোল বদলাতে শুরু করে পুলিস।  বিকেলে গোয়েন্দাপ্রধান দেবাশিস বড়াল দাবি করেন অডিতে আরও দুজন ছিল।  সেনা কিন্তু অনড় একজনের তত্ত্বেই। পরবর্তী সময়ে জনি ও শানুর পরিবারও দাবি করে ওই দুজন সাম্বিয়ার অডিতে নয়, পিছনে স্কোডা গাড়িতে ছিল।  আর ঠিক এখানেই উঠছে প্রশ্ন। পুলিস নিছক ভুল তথ্যের ভিত্তিতেই অডিতে ৩জনের থাকার কথা বলছে? নাকি নেপথ্যে রয়েছে অন্য কোনও কারণ? সূত্রের খবর, দুর্ঘটনার পরই কলকাতা পুলিসের কয়েকজন অফিসারের সঙ্গে যোগাযোগ করেন  মহঃ সোহরাব ঘনিষ্ঠ কয়েকজন।  সোহরাবের তত্ত্বে সিলমোহর?ঘনিষ্ঠ মহলে মহঃ সোহরাব দাবি, দুর্ঘটনার  সময় গাড়ি চালাচ্ছিল শানু।  ঘনিষ্ঠ পুলিস অফিসারদের এরকম একটি CCTV ফুটেজ দেখিয়েও বিষয়টি প্রমাণের চেষ্টা করেন । ফুটেজে দেখা যাচ্ছে  সাম্বিয়ার রিপন স্ট্রিটের বাড়ি থেকে অডি চালিয়ে বেরোচ্ছে শানু। তবে, সেটা বুধবার ভোর নয় মঙ্গলবার রাত বারোটা থেকে একটার মধ্যে কোনও একটা সময়ে। প্রশ্ন উঠছে, সোহরাব পরিবারের দেওয়া তত্ত্ব খাড়া করতেই কি পুলিসের ভোলবদল?  সেজন্যই কি সাম্বিয়াকে আদালতে পেশ করার দিন ফরওয়ার্ডিং চিঠিতে অডি গাড়ির চালক সম্পর্কে "আননোন ড্রাইভার'' কথার উল্লেখ করা হয়েছে? যদিও, পুলিসেরই একাংশের ভিন্নমত। তাদের দাবি, সাম্বিয়াকে আড়াল নয় বরং মামলা জোরালো করতেই  শানু ও জনির নাম আনা হয়েছে। সেদিন সাম্বিয়া গাড়ি চালাচ্ছিল তা প্রমাণ করার ক্ষেত্রে শানু ও জনির বয়ান অত্যন্ত গুরুত্বপূর্ণ। এই দুজন বেকসুর খালাস পেয়ে গেলে এই মামলায় এদের সাক্ষী করা মুস্কিল।